CELEX: 32019D0476
Language: fi
Date: 2019-03-22 00:00:00
Title: Eurooppa-neuvoston päätös (EU) 2019/476, tehty yhteisymmärryksessä Yhdistyneen kuningaskunnan kanssa, annettu 22 päivänä maaliskuuta 2019, SEU 50 artiklan 3 kohdan mukaisen määräajan pidentämisestä

22.3.2019   
               
               
                  FI
               
               
                  Euroopan unionin virallinen lehti
               
               
                  LI 80/1
               
            
         EUROOPPA-NEUVOSTON PÄÄTÖS (EU) 2019/476,
         tehty yhteisymmärryksessä Yhdistyneen kuningaskunnan kanssa,
         annettu 22 päivänä maaliskuuta 2019,
         SEU 50 artiklan 3 kohdan mukaisen määräajan pidentämisestä
         EUROOPPA-NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 50 artiklan 3 kohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 29 päivänä maaliskuuta 2017 Eurooppa-neuvostolle aikomuksestaan erota Euroopan unionista ja Euroopan atomienergiayhteisöstä, jäljempänä ’Euratom’, Euroopan unionista tehdyn sopimuksen (SEU) 50 artiklan mukaisesti; kyseistä artiklaa sovelletaan Euratomiin Euroopan atomienergiayhteisön perustamissopimuksen 106 A artiklan nojalla.
                  
               
                     (2)
                  
                  
                     Neuvosto antoi 22 päivänä toukokuuta 2017 komissiolle luvan aloittaa Yhdistyneen kuningaskunnan kanssa neuvottelut erojärjestelyjä koskevasta sopimuksesta ottaen huomioon myöhempiä suhteita unionin kanssa sääntelevät puitteet.
                  
               
                     (3)
                  
                  
                     Neuvottelut käytiin noudattaen Eurooppa-neuvoston 29 päivänä huhtikuuta ja 15 päivänä joulukuuta 2017 sekä 23 päivänä maaliskuuta 2018 antamia suuntaviivoja, joiden yleisenä tavoitteena on varmistaa Yhdistyneen kuningaskunnan hallittu ero unionista ja Euratomista.
                  
               
                     (4)
                  
                  
                     Euroopan komission puheenjohtaja lähetti Eurooppa-neuvoston puheenjohtajalle 14 päivänä marraskuuta 2018 ehdotuksen Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevaksi sopimukseksi, jäljempänä ’erosopimus’, jolle Yhdistyneen kuningaskunnan hallitus oli antanut hyväksyntänsä. Euroopan komission puheenjohtaja toimitti Eurooppa-neuvoston puheenjohtajalle 22 päivänä marraskuuta 2018 ehdotuksen poliittiseksi julistukseksi kehyksestä Euroopan unionin ja Ison-Britannian ja Pohjois-Irlannin yhdistyneen kuningaskunnan tulevalle suhteelle, jäljempänä ’poliittinen julistus’, josta oli sovittu neuvottelijoiden tasolla ja josta oli päästy periaatteelliseen yhteisymmärrykseen poliittisella tasolla edellyttäen, että johtajat vahvistavat sen.
                  
               
                     (5)
                  
                  
                     Eurooppa-neuvosto vahvisti erosopimuksen ja hyväksyi poliittisen julistuksen 25 päivänä marraskuuta 2018.
                  
               
                     (6)
                  
                  
                     Euroopan komission puheenjohtaja lähetti Eurooppa-neuvoston puheenjohtajalle 11 päivänä maaliskuuta 2019 erosopimukseen liittyvän välineen ja poliittista julistusta täydentävän yhteisen lausuman, joista pääministeri Theresa May ja Euroopan komission puheenjohtaja Jean-Claude Juncker olivat sopineet ja jotka Euroopan komissio oli vahvistanut samana päivänä. Eurooppa-neuvosto hyväksyi molemmat asiakirjat 21 päivänä maaliskuuta 2019.
                  
               
                     (7)
                  
                  
                     SEU 50 artiklan 3 kohdan mukaan perussopimuksia lakataan soveltamasta asianomaiseen jäsenvaltioon sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä asianomaisen jäsenvaltion kanssa päätä yksimielisesti pidentää tätä määräaikaa.
                  
               
                     (8)
                  
                  
                     Yhdistynyt kuningaskunta toimitti 20 päivänä maaliskuuta 2019 pyynnön SEU 50 artiklan 3 kohdassa määrätyn määräajan pidentämiseksi 30 päivään kesäkuuta 2019 asti, jotta erosopimuksen ratifiointi voitaisiin viimeistellä.
                  
               
                     (9)
                  
                  
                     Eurooppa-neuvosto hyväksyi 21 päivänä maaliskuuta 2019 määräajan pidentämisen 22 päivään toukokuuta 2019 asti edellyttäen, että Yhdistyneen kuningaskunnan parlamentin alahuone hyväksyy erosopimuksen seuraavalla viikolla. Jos näin ei tapahdu, Eurooppa-neuvosto hyväksyi määräajan pidentämisen 12 päivään huhtikuuta 2019 asti ja ilmoitti odottavansa, että Yhdistynyt kuningaskunta ilmoittaa ennen 12 päivää huhtikuuta 2019 jatkotoimista Eurooppa-neuvoston harkittavaksi.
                  
               
                     (10)
                  
                  
                     Tämä määräajan pidentäminen tarkoittaa sitä, että Yhdistynyt kuningaskunta säilyy jäsenvaltiona, jolla on kaikki perussopimuksissa määrätyt ja unionin oikeuden mukaiset oikeudet ja velvoitteet. Mikäli Yhdistynyt kuningaskunta on vielä jäsenvaltio 23 päivän ja 26 päivän toukokuuta 2019 välisenä aikana, sen on järjestettävä Euroopan parlamentin vaalit unionin oikeuden mukaisesti. Yhdistyneen kuningaskunnan olisi annettava ilmoitus vaaleista viimeistään 12 päivänä huhtikuuta 2019 voidakseen järjestää tällaiset vaalit.
                  
               
                     (11)
                  
                  
                     Määräajan pidentäminen tällä tavoin ei tarkoita sitä, että erosopimus voitaisiin avata uudelleen neuvotteluille. Yhdistyneen kuningaskunnan mahdollisten yksipuolisten sitoumusten, lausumien tai muiden välineiden olisi oltava yhteensopivia erosopimuksen kirjaimen ja hengen kanssa.
                  
               
                     (12)
                  
                  
                     Kuten SEU 50 artiklan 4 kohdassa määrätään, Yhdistynyt kuningaskunta ei ole osallistunut Eurooppa-neuvoston tätä päätöstä koskeviin keskusteluihin eikä sen hyväksymiseen. Kuten Yhdistyneen kuningaskunnan pysyvän edustajan Euroopan unionissa, Tim Barrow'n, 22 päivänä maaliskuuta 2019 päivätyssä kirjeessä todettiin, Yhdistynyt kuningaskunta on kuitenkin SEU 50 artiklan 3 kohdan mukaisesti hyväksynyt kyseisessä artiklassa tarkoitetun määräajan pidentämisen ja tämän päätöksen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Mikäli Yhdistyneen kuningaskunnan parlamentin alahuone hyväksyy erosopimuksen viimeistään 29 päivänä maaliskuuta 2019, SEU 50 artiklan 3 kohdassa määrättyä määräaikaa pidennetään 22 päivään toukokuuta 2019 asti.
            Mikäli Yhdistyneen kuningaskunnan parlamentin alahuone ei hyväksy erosopimusta viimeistään 29 päivänä maaliskuuta 2019, SEU 50 artiklan 3 kohdassa määrättyä määräaikaa pidennetään 12 päivään huhtikuuta 2019 asti. Tässä tapauksessa Yhdistynyt kuningaskunta ilmoittaa ennen 12 päivää huhtikuuta 2019 jatkotoimista Eurooppa-neuvoston harkittavaksi.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 22 päivänä maaliskuuta 2019.
            
               
                  Eurooppa-neuvoston puolesta
               
               
                  Puheenjohtaja
               
               D. TUSK